

**ข้อบังคับมหาวิทยาลัยธรรมศาสตร์**

**ว่าด้วยการจัดตั้งและบริหารกองทุนเพื่อสนับสนุนการประกันอุบัติเหตุของนักศึกษาและบุคลากร**

**มหาวิทยาลัยธรรมศาสตร์ พ.ศ. ๒๕๖๔**

**------------------------------------------------**

โดยที่เป็นการสมควรให้มีข้อบังคับมหาวิทยาลัยธรรมศาสตร์ว่าด้วยการจัดตั้งและบริหาร
กองทุนเพื่อสนับสนุนการประกันอุบัติเหตุของนักศึกษาและบุคลากรมหาวิทยาลัยธรรมศาสตร์
ซึ่งคณะกรรมการการเงิน ได้พิจารณาโดยอาศัยอำนาจตามข้อ ๕๒ ของข้อบังคับมหาวิทยาลัยธรรมศาสตร์ว่าด้วยการบริหารการเงิน งบประมาณ และการบัญชี พ.ศ. ๒๕๖๔ และให้ความเห็นชอบแล้ว ในคราวประชุมครั้งที่ ๓/๒๕๖๔ เมื่อวันที่ ๒๐ สิงหาคม ๒๕๖๔

อาศัยอำนาจตามความในมาตรา ๒๓ (๒) และ (๔) แห่งพระราชบัญญัติมหาวิทยาลัยธรรมศาสตร์ พ.ศ. ๒๕๕๘ สภามหาวิทยาลัยในการประชุมครั้งที่ ๙/๒๕๖๔ เมื่อวันที่ ๓๐ สิงหาคม ๒๕๖๔ จึงเห็นชอบให้ออกข้อบังคับไว้ ดังนี้

 **ข้อ ๑** ข้อบังคับนี้เรียกว่า “ข้อบังคับมหาวิทยาลัยธรรมศาสตร์ว่าด้วยการจัดตั้งและบริหารกองทุนเพื่อสนับสนุนการประกันอุบัติเหตุของนักศึกษาและบุคลากร มหาวิทยาลัยธรรมศาสตร์ พ.ศ. ๒๕๖๔”

 **ข้อ ๒** ข้อบังคับนี้ให้ใช้บังคับตั้งแต่วันถัดจากวันประกาศเป็นต้นไป

 **ข้อ ๓** ในข้อบังคับนี้

 “กองทุน” หมายความว่า กองทุนเพื่อสนับสนุนการประกันอุบัติเหตุของนักศึกษาและบุคลากร มหาวิทยาลัยธรรมศาสตร์

 **ข้อ ๔** ให้จัดตั้งกองทุนกองทุนเพื่อสนับสนุนการประกันอุบัติเหตุของนักศึกษาและบุคลากรมหาวิทยาลัยธรรมศาสตร์ขึ้น โดยมีวัตถุประสงค์ดังต่อไปนี้

 (๑) เพื่อให้ความช่วยเหลือในการเบิกเงินทดรองจ่ายให้แก่นักศึกษาและบุคลากรของมหาวิทยาลัยธรรมศาสตร์ทุกคนที่เอาประกันภัย โดยดำเนินการผ่านมหาวิทยาลัยในระหว่างที่ยังไม่ได้รับสินไหมทดแทนจากบริษัทประกันภัย

 (๒) เพื่อช่วยเหลือจ่ายสมทบเป็นค่ารักษาพยาบาลให้แก่นักศึกษาและบุคลากรของมหาวิทยาลัยธรรมศาสตร์ที่ประสบอุบัติเหตุเกินวงเงินที่ได้รับจากบริษัทประกันภัย และไม่สามารถเบิกจากที่อื่นได้ ทั้งนี้ให้อยู่ในดุลพินิจของคณะกรรมการกองทุน

 (๓) เพื่อช่วยเหลือตามประเพณีนิยมแก่ผู้เอาประกันภัยที่ประสบอุบัติเหตุ

 (๔) เพื่อส่งเสริมและสนับสนุนให้นักศึกษาและบุคลากรของมหาวิทยาลัยธรรมศาสตร์เอาประกันอุบัติเหตุ และได้รับความคุ้มครองจากการเอาประกันภัยดังกล่าว

 **ข้อ ๕** รายรับซึ่งเป็นรายได้ของกองทุน มีดังต่อไปนี้

 (๑) เงินที่มหาวิทยาลัยธรรมศาสตร์จัดสรรให้

 (๒) เงินที่มีผู้มอบให้เพื่อสมทบกองทุน

 (๓) ดอกผลของกองทุน

 (๔) เงินหรือผลประโยชน์อื่นใดที่ได้จากการบริหารกองทุน

 **ข้อ ๖** รายจ่ายกองทุน มีดังต่อไปนี้

 (๑) รายจ่ายตามวัตถุประสงค์ของกองทุน

 (๒) รายจ่ายเกี่ยวกับการบริหารและจัดการกองทุน

 **ข้อ ๗** ให้มีคณะกรรมการกองทุน ประกอบด้วย รองอธิการบดีฝ่ายการนักศึกษาเป็นประธาน ผู้อำนวยการกองกิจการนักศึกษา ประธานสภาอาจารย์หรือผู้แทน ประธานสภาข้าราชการหรือผู้แทน ผู้อำนวยการกองคลังหรือผู้แทน นายกองค์การนักศึกษาหรือผู้แทน ประธานสภานักศึกษาหรือผู้แทนเป็นกรรมการ หัวหน้างานอนามัยเป็นกรรมการและเลขานุการ และเจ้าหน้าที่งานอนามัยที่หัวหน้างานอนามัยมอบหมายหนึ่งคนเป็นกรรมการและผู้ช่วยเลขานุการ

 **ข้อ ๘** ให้คณะกรรมการกองทุนมีอำนาจหน้าที่ดำเนินการให้เป็นไปตามวัตถุประสงค์ของกองทุนและให้หมายความรวมถึง

 (๑) พิจารณาการใช้จ่ายเงินกองทุน

 (๒) พิจารณาแผนงานหรือโครงการประจำปี

 (๓) ดำเนินการอื่นใดตามที่อธิการบดีมอบหมาย

 **ข้อ ๙** ให้กองคลังมีหน้าที่ในการเก็บรักษาเงิน ตลอดจนการปฏิบัติทางบัญชีให้ถูกต้อง

**ข้อ ๑๐** ให้กองทุนเพื่อสนับสนุนการประกันอุบัติเหตุของนักศึกษาและบุคลากรมหาวิทยาลัยธรรมศาสตร์ ตามระเบียบมหาวิทยาลัยธรรมศาสตร์ว่าด้วยกองทุนเพื่อสนับสนุนการประกันอุบัติเหตุของนักศึกษาและบุคลากรมหาวิทยาลัยธรรมศาสตร์ พ.ศ. ๒๕๔๘ เป็นกองทุนตามข้อบังคับนี้

**ข้อ ๑๑** ให้คณะกรรมการซึ่งดำรงอยู่ก่อนวันที่ข้อบังคับนี้มีผลใช้บังคับปฏิบัติหน้าที่คณะกรรมการตามข้อบังคับนี้ต่อไปจนกว่าจะได้มีการแต่งตั้งคณะกรรมการตามข้อบังคับนี้

 **ข้อ ๑๒** ให้การดำเนินการตามระเบียบมหาวิทยาลัยธรรมศาสตร์ว่าด้วยกองทุนเพื่อสนับสนุนการประกันอุบัติเหตุของนักศึกษาและบุคลากรมหาวิทยาลัยธรรมศาสตร์ พ.ศ. ๒๕๔๘ อยู่ก่อนวันที่ข้อบังคับนี้มีผลใช้บังคับให้ดำเนินการตามระเบียบเดิมต่อไปจนกว่าจะแล้วเสร็จ

 **ข้อ ๑๓** ให้อธิการบดีรักษาการตามข้อบังคับนี้ และให้มีอำนาจออกประกาศมหาวิทยาลัยกำหนดหลักเกณฑ์และอัตราการใช้จ่ายเงินกองทุนให้เป็นไปตามข้อบังคับนี้ได้

 ประกาศ ณ วันที่ ๓๐ เดือน สิงหาคม พ.ศ. ๒๕๖๔

 (ศาสตราจารย์พิเศษ นรนิติ เศรษฐบุตร)

 นายกสภามหาวิทยาลัย